CELEX: 32019D0476
Language: hu
Date: 2019-03-22 00:00:00
Title: Az Európai Tanács az Egyesült Királysággal egyetértésben hozott (EU) 2019/476 határozata (2019. március 22.) az EUSZ 50. cikkének (3) bekezdése szerinti határidő meghosszabbításáról

22.3.2019   
               
               
                  HU
               
               
                  Az Európai Unió Hivatalos Lapja
               
               
                  LI 80/1
               
            
         AZ EURÓPAI TANÁCS AZ EGYESÜLT KIRÁLYSÁGGAL EGYETÉRTÉSBEN HOZOTT (EU) 2019/476 HATÁROZATA
         (2019. március 22.)
         az EUSZ 50. cikkének (3) bekezdése szerinti határidő meghosszabbításáról
         AZ EURÓPAI TANÁCS,
         tekintettel az Európai Unióról szóló szerződésre és különösen 50. cikkének (3) bekezdésére,
         mivel:
         
                     (1)
                  
                  
                     2017. március 29-én az Egyesült Királyság bejelentette az Európai Tanácsnak azon szándékát, miszerint kilép az Európai Unióból és az Európai Atomenergia-közösségből (a továbbiakban: az Euratom) az Európai Unióról szóló szerződés 50. cikkével összhangban, amely az Európai Atomenergia-közösséget létrehozó szerződés 106a. cikke értelmében alkalmazandó az Euratomra.
                  
               
                     (2)
                  
                  
                     2017. május 22-én a Tanács felhatalmazta a Bizottságot, hogy tárgyalásokat kezdjen az Egyesült Királysággal az Unióval való jövőbeli kapcsolatai keretének figyelembevételével a kilépésére vonatkozó rendelkezéseket meghatározó megállapodásról.
                  
               
                     (3)
                  
                  
                     A tárgyalások lefolytatására az Európai Tanács által 2017. április 29-én és december 15-én, valamint 2018. március 23-án nyújtott iránymutatások fényében, az Egyesült Királyság Unióból és Euratomból való rendezett kilépésének biztosítására vonatkozó átfogó célkitűzést követve került sor.
                  
               
                     (4)
                  
                  
                     Az Európai Bizottság elnöke 2018. november 14-én megküldte az Európai Tanács elnökének a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás (a továbbiakban: a kilépésről rendelkező megállapodás) tervezetét, amelyre vonatkozóan az Egyesült Királyság kormánya jelezte jóváhagyását. Az Európai Bizottság elnöke 2018. november 22-én benyújtotta az Európai Tanács elnökének az egyfelől az Európai Unió, másfelől Nagy-Britannia és Észak-Írország Egyesült Királysága közötti jövőbeli kapcsolatok keretének meghatározásáról szóló politikai nyilatkozat (a továbbiakban: a politikai nyilatkozat) tervezetét, amelyről a tárgyalók szintjén megállapodás, politikai szinten pedig – a vezetők jóváhagyásától függően – elvi megállapodás született.
                  
               
                     (5)
                  
                  
                     Az Európai Tanács 2018. november 25-én jóváhagyta a kilépésről rendelkező megállapodást és a politikai nyilatkozatot.
                  
               
                     (6)
                  
                  
                     Az Európai Bizottság elnöke 2019. március 11-én megküldte az Európai Tanács elnökének a kilépésről rendelkező megállapodással kapcsolatos eszközt és a politikai nyilatkozatot kiegészítő közös nyilatkozatot, amelyekről megállapodás született Theresa May miniszterelnök és Jean-Claude Juncker, az Európai Bizottság elnöke között, és amelyeket ugyanezen a napon az Európai Bizottság jóváhagyott. Az Európai Tanács 2019. március 21-én mindkét dokumentumot jóváhagyta.
                  
               
                     (7)
                  
                  
                     Az EUSZ 50. cikkének (3) bekezdése értelmében a kilépésről rendelkező megállapodás hatálybalépésének időpontjától, illetve ennek hiányában a bejelentéstől számított két év elteltével a Szerződések a kilépő államra többé nem alkalmazhatók, kivéve ha az Európai Tanács az érintett tagállammal egyetértésben ennek a határidőnek a meghosszabbításáról egyhangúlag határoz.
                  
               
                     (8)
                  
                  
                     Az Egyesült Királyság a 2019. március 20-i levelében az EUSZ 50. cikkének (3) bekezdésében meghatározott határidő 2019. június 30-ig történő meghosszabbítását kérte a kilépésről rendelkező megállapodás megerősítése céljából.
                  
               
                     (9)
                  
                  
                     Az Európai Tanács 2019. március 21-én jóváhagyta a 2019. május 22-ig történő hosszabbítást, azzal a feltétellel, hogy az alsóház az azt követő héten jóváhagyja a kilépésről rendelkező megállapodást. Ennek hiányában az Európai Tanács 2019. április 12-ig történő hosszabbítást hagyott jóvá, és jelezte, hogy elvárja az Egyesült Királyságtól, hogy 2019. április 12-e előtt jelezze további terveit, hogy az Európai Tanács megvizsgálhassa azokat.
                  
               
                     (10)
                  
                  
                     A hosszabbításnak az lesz a következménye, hogy az Egyesült Királyság továbbra is tagállam marad, és gyakorolhatja a Szerződésekben és az uniós jogban foglalt valamennyi jogát, valamint vonatkozik rá az ezekben foglalt valamennyi kötelezettség. Amennyiben az Egyesült Királyság 2019. május 23–26-án még mindig tagállam, akkor az uniós joggal összhangban köteles megtartani az európai parlamenti választásokat. Megjegyzendő, hogy az Egyesült Királyságnak 2019. április 12-ig ki kellene írnia a választásokat, hogy azokat meg lehessen tartani.
                  
               
                     (11)
                  
                  
                     Az említett hosszabbítás kizárja a kilépésről rendelkező megállapodás újratárgyalását. Az Egyesült Királyság által egyoldalúan tett vállalásoknak, nyilatkozatoknak és egyéb aktusoknak összeegyeztethetőnek kell leniük a kilépésről rendelkező megállapodás szövegével és szellemével.
                  
               
                     (12)
                  
                  
                     Az EUSZ 50. cikkének (4) bekezdésében meghatározottak szerint az Egyesült Királyság nem vett részt az Európai Tanács e határozattal kapcsolatos tanácskozásain, sem annak elfogadásában. Mindazonáltal, ahogyan az Tim Barrownak, az Egyesült Királyság Európai Unió melletti állandó képviselőjének 2019. március 22-i levelében szerepel, az Egyesült Királyság az EUSZ 50. cikkének (3) bekezdésével összhangban egyetértett az azon cikkben említett határidő meghosszabbításával és ezzel a határozattal,
                  
               ELFOGADTA EZT A HATÁROZATOT:
         
            1. cikk
            Amennyiben az alsóház legkésőbb 2019. március 29-ig jóváhagyja a kilépésről rendelkező megállapodást, az EUSZ 50. cikkének (3) bekezdésében meghatározott határidő 2019. május 22-ig meghosszabbításra kerül.
            Amennyiben az alsóház legkésőbb 2019. március 29-ig nem hagyja jóvá a kilépésről rendelkező megállapodást, az EUSZ 50. cikkének (3) bekezdésében meghatározott határidő 2019. április 12-ig kerül meghosszabbításra. Ebben az esetben az Egyesült Királyság 2019. április 12-e előtt jelezni fogja további terveit, hogy az Európai Tanács megvizsgálhassa azokat.
         
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2019. március 22-én.
            
               
                  az Európai Tanács részéről
               
               
                  az elnök
               
               D. TUSK